Бура

**Бу́ра** — працяглы й моцны вецер (хуткасьць — болей за 20 мэтраў за сэкунду), які ахоплівае вялікія прасторы, суправаджаецца разбурэньнямі на зямлі й моцным хваляваньнем на вадзе.

## Першапрычына
*Бура* звычайна бывае пры праходжаньні глыбокіх цыклёнаў, зрэдку на хвастах (пэрыфэрыі) антыцыклёнаў у зоне значных ціскавых (барычных) зьменаў (градыентаў), а таксама пры праходжаньні віхраслупа альбо мясцовай ці франтальнай навальніцы.

## Вызначэньне буры
Існуе спэцыяльная шкала для вызначэньня буры сярод астатніх тыпаў вятроў — шкала Бофарта.

Згодна ёй хуткасьць прыземных вятроў пры буры прыраўноўваецца да 10 балаў (ці 25—28 мэтраў за сэкунду), моцная бура — адпаведна 11 балаў (29—32 мэтраў за сэкунду). Пры гэтым менш моцны вецер у 8—9 балаў па шкале Бофарта абазначаецца як шторм ці моцны шторм, у той жа час моцны вецер у 12 балаў (болей 32 мэтраў за сэкунду) пазначаецца як гураган.

## Характар
На Беларусі можа назірацца ва ўсе месяцы году, але часьцей за ўсё ўвесну (сакавік, красавік) і ўвосень (кастрычнік, лістапад).

Такія вятры звычайна бываюць пераважна паўднёвага й паўднёва-заходняга кірункаў (верагоднасьць — 50 адсоткаў).

Існуе наступнае часавае хваляваньне характара буры на адкрытых месцах:

* хуткасьць ветру 18—20 м/с — 1 раз у год
* хуткасьць ветру 20—23 м/с — 1 раз у 5 гадоў
* хуткасьць ветру 22—25 м/с — 1 раз у 10 гадоў
* хуткасьць ветру 23—27 м/с — 1 раз у 15 гадоў
* хуткасьць ветру 24—28 м/с — 1 раз у 20 гадоў

Абазначаны выпадкі хуткасьці ветру да 40 м/с.

## Бясьпека
Дзеля засьцярогі ад здарэньня пры буры варта: 1) трымацца ўдалечыні ад высокіх дрэваў і слупоў, а таксама збудаваньняў і лініяў электраперадачы; 2) знаходзіцца ва ўкрыцьці, 3) захінуць вочы, нос і рот ад пылу і пяску; 4) шчыльна зачыніць вокны і дзьверы, 5) спыніць самаход і заставацца ўнутры.

## Фіксаваньні
* 17—18 студзеня 1955 бура зь вятрамі заходняга кірунку ахапіла ўсю Беларусь. Пружанская і Ваўкавыская мэтэастанцыі зафіксавалі хуткасьць ветру да 30 м/с. Значныя разбурэньні ў Гарадзенскай і Магілёўскай абласьцях.
* 3 жніўня 1959 году ў Слуцку зафіксаваны вецер хуткасьцю 40 м/с
* 12 жніўня 1961 году ў Івацэвічах зафіксаваны вецер хуткасьцю 40 м/с
* 8 ліпеня 1963 году ў Віцебску зафіксаваны вецер хуткасьцю 35 м/с
* 18 красавіка 1967 году ў Докшыцах зафіксаваны вецер хуткасьцю 40 м/с
* 30 чэрвеня 1968 году ў Докшыцах зафіксаваны вецер хуткасьцю 35 м/с
* 2 лістапада 1969 году ў Докшыцах і на Шаркоўшчыне быў зафіксаваны вецер хуткасьцю 40 м/с
* 10 сакавіка 1969 году ў Ашмянах зафіксаваны вецер хуткасьцю 35 м/с
* 7 лютага 1970 году ў Пінску зафіксаваны вецер хуткасьцю 29 м/с
* 22—23 кастрычніка 1971 году бура з заходніх краёў захапіла ўсю Беларусь. Докшыцкая й Лепельская мэтэастанцыі зафіксавалі вятры хуткасьцю да 35 м/с. Была пашкоджаная сувязь і электрычнасьць.
* 23 кастрычніка 1971 году ў Лепелі быў зафіксаваны вецер хуткасьцю 35 м/с
* 9 верасьня 1971 году ў Бярэзані, Воршы, Ашмянах быў зафіксаваны вецер хуткасьцю 34 м/с
* 10 сьнежня 1975 году ў Бярэзані й Езерышчах быў зафіксаваны вецер хуткасьцю 34 м/с
* 29 траўня 1975 году на Шаркоўшчыне зафіксаваны вецер хуткасьцю 30 м/с
* 13 студзеня 1976 году ў Горадні зафіксаваны вецер хуткасьцю 32 м/с
* 10 ліпеня 1980 году на мэтэаралягічным пункце Палескі зафіксаваны вецер хуткасьцю 35 м/с

## Крыніцы

## Вонкавыя спасылкі